C 479/10
EL
Επίσημη Εφημερίδα της Ευρωπαϊκής Ένωσης
16.12.2022
Πέμπτη 19 Μαΐου 2022
29. απορρίπτει και εκφράζει την ανησυχία του για τη δήλωση της 3ης Μαρτίου 2022 από τις αρχές της κατεχόμενης περιοχής της Υπερδνειστερίας στη Μολδαβία, με την οποία ανακοινώθηκε ο τερματισμός της διαδικασίας διευθέτησης της σύγκρουσης και διατυπώνεται νέα έκκληση για την αναγνώριση της αποκαλούμενης ανεξαρτησίας της Υπερδνειστερίας· επαναλαμβάνει την υποστήριξή του για μια συνολική και ειρηνική διευθέτηση της διένεξης στην Υπερδνειστερία μέσω της διαδικασίας διαπραγμάτευσης «5+2» με βάση την κυριαρχία και την εδαφική ακεραιότητα της Μολδαβίας, εντός των διεθνώς αναγνωρισμένων συνόρων της, με ειδικό καθεστώς για την περιοχή της Υπερδνειστερίας, εντός ενός βιώσιμου μολδαβικού κράτους· υπογραμμίζει ότι οποιαδήποτε επίλυση του ζητήματος της Υπερδνειστερίας πρέπει να σέβεται το κυρίαρχο δικαίωμα της Μολδαβίας στην επιλογή του προσανατολισμού που επιθυμεί στον τομέα της άμυνας και της εξωτερικής πολιτικής· υποστηρίζει τις προσπάθειες επέκτασης των οφελών της DCFTA και του καθεστώτος απαλλαγής από την υποχρέωση θεώρησης στην περιοχή της Υπερδνειστερίας, γεγονός που θα επιτρέψει τη σημαντική αύξηση της κινητικότητας και του εμπορίου με την περιοχή· 30. σημειώνει ότι η αποστολή συνοριακής συνδρομής της ΕΕ στη Μολδαβία και την Ουκρανία διαδραματίζει πολύ σημαντικό ρόλο στην εναρμόνιση της διαχείρισης των συνόρων και των τελωνειακών καθεστώτων με τα αντίστοιχα της Ένωσης, μεταξύ άλλων όσον αφορά την καταπολέμηση του οργανωμένου εγκλήματος και του λαθρεμπορίου και τη συμβολή στην ειρηνική διευθέτηση του ζητήματος της Υπερδνειστερίας χάρη στη λήψη μέτρων για την οικοδόμηση εμπιστοσύνης και ως παρουσίας παρακολούθησης στο τμήμα της Υπερδνειστερίας στα σύνορα Μολδαβίας-Ουκρανίας· ενθαρρύνει την κυβέρνηση της Μολδαβίας να συνεχίσει να προωθεί ένα περιβάλλον που να ευνοεί τη διευθέτηση των συγκρούσεων και να στηρίζει δραστηριότητες που προάγουν την εμπιστοσύνη και τις διαπροσωπικές επαφές εντός των διχασμένων από τις συγκρούσεις κοινοτήτων· πιστεύει ότι η εποικοδομητική έκβαση του ζητήματος της Υπερδνειστερίας θα φέρει σταθερότητα και ευημερία όχι μόνο στη Μολδαβία, αλλά και στην ευρύτερη περιοχή· 31. καλεί τη Μολδαβία, τη Ρωσική Ομοσπονδία, τα κράτη μέλη της ΕΕ και άλλους διεθνείς εταίρους να συνεργαστούν για την πλήρη απομάκρυνση και καταστροφή των περίπου 20 000 τόνων παλαιών πυρομαχικών της σοβιετικής εποχής που είναι αποθηκευμένα στην αποθήκη πυρομαχικών της Cobasna, η οποία, δεδομένου ότι έχει παρέλθει μεγάλο χρονικό διάστημα, συνιστά σοβαρό κίνδυνο για τους ανθρώπους και στις δύο όχθες του ποταμού Δνείστερου· εκφράζει την ανησυχία του για τις πολυάριθμες στρατιωτικές ασκήσεις που πραγματοποίησαν οι ρωσικές στρατιωτικές δυνάμεις στην Υπερδνειστερία και καλεί τη Ρωσική Ομοσπονδία να αποσύρει πλήρως, άνευ όρων και με εύρυθμο τρόπο τις στρατιωτικές δυνάμεις και τον οπλισμό της από την περιοχή της Υπερδνειστερίας, σύμφωνα με τα επανειλημμένα αιτήματα των μολδαβικών αρχών και με σεβασμό στην κυριαρχία και την εδαφική ακεραιότητα της Μολδαβίας· 32. εκφράζει την ανησυχία του για την επιδείνωση της κατάστασης των ανθρωπίνων δικαιωμάτων στην περιοχή της Υπερδνειστερίας, ιδίως για τις διώξεις προσώπων που ασκούν κριτική στην de facto διοίκηση και την ανάπτυξη του ρωσικού στρατού, τους περιορισμούς στις δημόσιες συνελεύσεις και τις δραστηριότητες των τοπικών ΜΚΟ· υπενθυμίζει στη Ρωσική Ομοσπονδία την ευθύνη της όσον αφορά τον σεβασμό των ανθρωπίνων δικαιωμάτων στην περιοχή της Υπερδνειστερίας, όπως επιβεβαιώνεται από διάφορες αποφάσεις του Ευρωπαϊκού Δικαστηρίου Ανθρωπίνων Δικαιωμάτων (ΕΔΑΔ)· καλεί τις ρωσικές αρχές να εκτελέσουν όλες τις αποφάσεις του ΕΔΑΔ σχετικά με τις παραβιάσεις των ανθρωπίνων δικαιωμάτων και του δικαιώματος στην ελευθερία και την ασφάλεια στην περιοχή της Υπερδνειστερίας· 33. επαινεί τις μολδαβικές αρχές για τη στήριξη που προσέφεραν στην περιοχή της Υπερδνειστερίας στο πλαίσιο της πανδημίας της COVID-19, μεταξύ άλλων μέσω της δωρεάς του 10 % των αποθεμάτων της χώρας σε εμβόλια, της εκπαίδευσης του ιατρικού προσωπικού και της επεξεργασίας των τεστ COVID-19· 34.
χαιρετίζει την απόφαση του Συμβουλίου να παράσχει βοήθεια ύψους 7 εκατομμυρίων EUR στο πλαίσιο του Ευρωπαϊκού Μηχανισμού για την Ειρήνη στις ένοπλες δυνάμεις της Μολδαβίας για την αγορά ιατρικού εξοπλισμού και εξοπλισμού για την εξουδετέρωση εκρηκτικών και πυρομαχικών· ενθαρρύνει την ΕΥΕΔ και το Συμβούλιο να διευρύνουν περαιτέρω τους τομείς συνεργασίας με τη Μολδαβία και να στηρίξουν την ενίσχυση των ικανοτήτων του τομέα της άμυνας με τη λήψη μέτρων στο πλαίσιο του εν προαναφερθέντος μηχανισμού· 35. ενθαρρύνει τις μολδαβικές αρχές να αξιοποιήσουν περαιτέρω τη δυνητική βοήθεια του Ευρωπαϊκού Μηχανισμού για την Ειρήνη στα επόμενα ετήσια προγράμματα προκειμένου να εδραιώσουν την ικανότητά του για την αντιμετώπιση των απειλών στον κυβερνοχώρο και των υβριδικών απειλών· καλεί τα θεσμικά όργανα της ΕΕ να συμπεριλάβουν τη Μολδαβία σε νέες μορφές συνεργασίας για την κυβερνοασφάλεια, την αντιμετώπιση των υβριδικών απειλών και τις έρευνες στον κυβερνοχώρο, μεταξύ άλλων με τη συμμετοχή του νέου ευρωπαϊκού βιομηχανικού, τεχνολογικού και ερευνητικού κέντρου ικανοτήτων στον τομέα της κυβερνοασφάλειας στις προσπάθειες αυτές· Κράτος δικαίου και χρηστή διακυβέρνηση 36. επαναλαμβάνει τη θεμελιώδη σημασία της μεταρρύθμισης της δικαιοσύνης, ιδίως με την ενίσχυση της ανεξαρτησίας και των αρμοδιοτήτων του δικαστικού συστήματος, και της καταπολέμησης της διαφθοράς· αναγνωρίζει το μέγεθος της πρόκλησης που αντιμετωπίζουν οι αρχές και τις ενθαρρύνει να επικεντρωθούν σε καθορισμένες προτεραιότητες· σημειώνει τη δέσμευση της προέδρου, Maia Sandu, και της κυβέρνησης της Natalia Gavrilița να διαμορφώσουν τις πολιτικές τους σύμφωνα με τις αποφάσεις του Συνταγματικού Δικαστηρίου της Μολδαβίας· ζητεί την επιτάχυνση της εν εξελίξει μεταρρύθμισης της δικαιοσύνης, συμπεριλαμβανομένης της εφαρμογής των τροποποιήσεων στις διατάξεις του Συντάγματος για τη δικαιοσύνη που ψηφίστηκαν από το Κοινοβούλιο της Μολδαβίας στις 23 Σεπτεμβρίου 2021, καθώς και της στρατηγικής για τη διασφάλιση της ανεξαρτησίας και της ακεραιότητας του τομέα της δικαιοσύνης 2022-2025·